जिसने कभी खेत की मेंड़ नहीं देखी, वह किसान के बारे में बोलता है : कटारिया
कांग्रेस भले कुछ नहीं करती, श्मशान में भी काम गिनाती है
राज्यके गृहमंत्री गुलाबचंद कटारिया ने कहा है कि किसान के बारे में वाे बाेलता है जिसने कभी खेत की मेंड़ पर कदम नहीं रखा। यह देश का दुर्भाग्य कहा जा सकता है। कई नेताओं ने इतने साल तक किसानों के नाम पर राजनीति की, लेकिन किसानों की दशा नहीं सुधरी। ऐसे में किसान मोर्चा को जमीनी स्तर पर काम करना होगा। कटारिया ने यह बात गुरूवार को महाप्रज्ञ विहार (भुवाणा) में भाजपा किसान मोर्चा की प्रदेश कार्य समिति की बैठक के उद्घाटन सत्र में कही। उन्होंने कहा कि मैं भी खेती नहीं करता, मगर 50 साल में कई गांवों में जाकर किसान की पीड़ा को करीब से देखा है। उनके घरों में खाना बनाने के तीन-चार बर्तन से ज्यादा नहीं मिलते। कांग्रेस के कई लोगों ने किसानों के नाम पर नेतागिरी की, लेकिन किसान के जीवन में बदलाव नजर नहीं आया। आज भी किसानों को उपज का पूरा दाम नहीं मिल रहा है। सरकार की कई याेजना है, लेकिन किसानों को जानकारी ही नहीं है। किसान मोर्चा सही ढंग से काम करे तो किसान की हालत सुधर जाए। ऐसे में उनकी जिम्मेदारी और बढ़ जाती है। बैठक में कृषि मंत्री प्रभुलाल सैनी ने कहा कि किसानों का जीवन ऊपर उठाने सरकार ने कई योजनाएं है। हम सबकी जिम्मेदारी है कि किसानों को उनका लाभ दिलाए। किसान सबसे बड़ा वैज्ञानिक होता है उसे पता हाेता है कि किस समय क्या करना है। सरकार कोशिश कर रही है कि किसानों को फसल खराबे का उचित मुआवजा मिले। इस दौरान मोर्चा के प्रदेशाध्यक्ष कैलाश चौधरी, पूर्व विधानसभा अध्यक्ष शांतिलाल चपलोत, शहर अध्यक्ष नारायण सिंह चदाणा, देहात अध्यक्ष शंकर पालीवाल, विधायक फूलसिंह मीणा, अमृतलाल मीणा, दलीचंद डांगी सहित दिनेश भट्ट, तख्तसिंह शक्तावत, चुन्नीलाल गरासिया मौजूद थे।
24 दिसंबर के अंक में प्रकाशित खबर।
गौरतलब है कि भास्कर ने गुरूवार के अंक में मोर्चा किसानों का, कमान कारोबारियों को शीर्षक से किसान मोर्चा में धीरे-धीरे किसान बाहर होने और इसमें कारोबारियों को जोड़ने पर सवाल उठाया था। कटारिया काे भाषण भी इसके इर्द गिर्द रहा।
भास्कर की रही चर्चा
कटारिया ने कहा कि केवल भाषण देने से काम नहीं चलेगा। मोर्चा के पदाधिकारी एक-एक मॉर्डन खेत तैयार करके दिखाए। किसान भी उससे सीखेगा और उसका जीवन स्तर ऊपर उठ सकेगा। उन्होंने कहा कि कांग्रेस भले ही कुछ नहीं करती, मगर उसका कार्यकर्ता श्मशान में भी काम गिनाता रहता है। हम लोग इतना करते है उसके बावजूद हमारा कार्यकर्ता श्मशान में बुराइयां ही करता है कि यह नहीं किया-वो नहीं किया।
भाजपा किसान मोर्चा प्रदेश कार्य समिति की बैठक के उद्घाटन सत्र में मौजूद पदाधिकारी। फोटो: भास्कर
hin_Deva hin_Deva hin_Deva bho_Deva hin_Deva bho_Deva hin_Deva bho_Deva